Lood se praatjies: 30 dae-bal vir Ace | Netwerk24
Deur Lood 01 April 2021 05:19
30 dae: Oor na Ace
Pleks daarvan om sy besluit – dat Ace Magashule, verdagte-generaal van die All National Corruptives (ANC) – geskors word, net daar in werking te stel, skop die kamerade toe vir hom 'n 30 dae-bal. So, dis nou oor na hom om te besluit wat hy daarmee doen. Die spulletjie, wat glo lustig op mekaar geskreeu het in hul nasionale uitvoerende komitee (NUK), gee al die afgelope drie jaar gereeld een tree vorentoe en twee terug. In dié geval lyk dit darem vir 'n verandering na twee vorentoe en net een terug. In dié stadium lyk dit of Magashule se enigste kaart in die hand is om ook by Nkandla te gaan tee drink. Tensy hy 'n terugvegplan het. Wat die NUK se eie skuld sal wees.
Teiken Nathi Mars?
Hein Engelbrecht laat weet hy is diep bekommerd dat Nathi Mthethwa gaan probeer om die deel op Mars wat na dr. Japie van Zyl genoem is, verander te kry. Chris Leipoldt stel voor slaggate moet nou name kry. Ook dat die grootste gat in 'n munisipaliteit die burgemeester se naam kry. Hopelik sal dié wat nie hul naam krater wil maak nie, die gate vinnig regmaak.
RAAKVATTER: Pres. Cyril Ramaphosa. Met al die "ja, maar's" ingesluit, vat hy ten minste dié week se ronde in die ANC-binnegeveg (dit is mos Persone van die Week.) Stadige gif is soms die dodelikste, lyk dit nou
NAT VADOEK: Ace Magashule, verdagte-generaal van die ANC. Op 'n manier is die vreemde kennistydperk van 30 dae 'n verdere vernedering. Pleks die ou verloorder sy goed vat en loop. En Careltjie saamvat.
BITTERBEK: Peter de Villiers en Jake White deel die louere. Albei het, nadat hul span verloor het, oor die skeidsregters losgetrek. De Villiers reken hulle is elke wedstryd téén sy OP-span.
Phuma! Zuma, phuma!
Daar is hierdie vent genaamd Zuma
Wat hoop dat juts Zondo sê: Toe ma'
Hy het glo die name
Van sy skelms tesame
Maar dis tyd ons sê vir hom: Phuma!*
* Die Nederlands vir phuma! is vooruit zeg ik!, wat in Afrikaans saamgetrek het tot voetsêk!, oftewel Gaan weg! Van Lood se vriend oorkant die Jukskei.
Omdat hy bekend is, verseg hy steeds om sy naam bekend te maak. Bekers aan hom, Chris en Hein. Dankie vir al die hekelryme wat inkom.